Karin Kneissl

Karin Kneissl (sündis 18. jaanuaril 1965 Viinis) on Austria poliitik, kes oli alates 18. detsembrist 2017 kuni 3. juunini 2019 Austria välisminister.

 Elulugu 
Ta sündis Viinis, kuid kasvas üles Ammanis, kus tema isa töötas kuningas Ḩusayni piloodina ja andis panuse Royal Jordanian Airlinesi arengusse ning ema töötas stjuardessina. 

Aastatel 1983–1987 õppis ta Viini Ülikoolis õigusteadust ja ida keeli. Seejärel jätkas ta haridusteed Juudi Ülikoolis Jeruusalemmas ja Jordaania Ülikoolis Ammanis. Aastatel 1991–1992 õppis ta École nationale d'administration'is Prantsusmaal.

1990–1998 töötas Austria välisminister Alois Mocki (Austria Rahvapartei ÖVP) kabineti Rahvusvahelises Õigusbüroos, olles ka lähetatud Pariisi ja Madridi. 1998. aasta sügisel lahkus ta omal soovil diplomaatilisest teenistusest. 1998. aastast elas oma talus Viini lähedal Seibersdorfis (2005–2010 töötas kohaliku nõunikuna). Töötas kümme aastat Viini ülikooli riigiteaduste instituudis. Ta sai üldsusele tuntuks Austria Rahvusringhäälingu ORF-i poliitiliste analüüside kaudu. Rahvusvahelise õiguse, Lähis-Ida ajaloo ja energiaturu eksperdina õpetas Viini Diplomaatilises Akadeemias, Rheingau EBS-is (European Business School) ning külalislektorina Austria riiklikus kaitseakadeemias, Wiener Neustadti sõjaväeakadeemias ja Liibanoni ülikoolides (näiteks prantsuskeelses Saint Josephi ülikoolis Beirutis).https://www.kleinezeitung.at/politik/innenpolitik/5339547/Karin-Kneissl_NahostExperten-mit-Hang-zur-Kontroverse-wird

Ta sai parempopulistliku Austria Vabaduspartei FPÖ esindajana (ise erakonda kuulumata) 18. detsembrist 2017 Austria välisministriks ning oli selles ametis kuni 3. juunini 2019. Augustis 2018 abiellus ettevõtja Wolfgang Meilingeriga. Pulmapidu Lõuna-Austria väikelinnas Gamlitzis väisas ka Venemaa president Vladimir Putin, kellega ta pulmas tantsis.https://www.bbc.com/news/world-europe-45229235

Pärast ministriametit tegi ta koostööd Venemaa propagandakanaliga RT ja oli külalisprofessor Moskva Riiklikus Rahvusvaheliste Suhete Instituudis (MGIMO).https://www.bbc.com/news/world-europe-67624834 Kritiseeris Venemaa riiklikus välisuudisteagentuuris "Sputnik" Austria võimude sunnimeetmeid koroonakriisi lahendamisel.https://www.derstandard.de/story/2000124668834/kneissl-erwartet-als-rosneft-aufsichtsraetin-500-000-dollar-gage

4. märtsil 2021 nimetas Venemaa peaminister Mišustin ta Venemaa riikliku naftafirma Rosneft nõukogu liikmeks aastapalgaga 500 000 USA dollarit. Ta astus tagasi mais 2022 pärast Rosnefti sattumist rahvusvaheliste sanktsioonide alla."Järjekordne Austria poliitik läks Venemaa riikliku suurfirma palgale" ERR, 4. märts 2021"Austria endine välisminister lahkub samuti Rosneftist" ERR, 23. mai 2022https://meduza.io/news/2022/05/23/byvshaya-glava-mid-avstrii-karin-knaysl-ushla-iz-rosnefti 

Kneissl on kirjutanud, et tal on võimatu Austrias tööd leida ning ta lahkus septembris 2020 Austriast tapmisähvarduste tõttu.http://www.kkneissl.com/en/about-me?set_language=en"Putiniga pulmas tantsinud endine Austria välisminister on Venemaal puhkusel" ERR, 9. august 2023https://meduza.io/news/2022/07/05/wp-byvshaya-glava-mid-avstrii-uehala-iz-strany-iz-za-ugroz-karin-knaysl-vhodila-v-sovet-direktorov-rosnefti-na-ee-svadbe-tantseval-putin Elas algul Prantsusmaal siis Liibanonis, kust septembris 2023 lendas Süüria kaudu Venemaa sõjaväe transpordilennukiga IL-76 (kaasas kaks poni) Venemaale Peterburi.https://www.faz.net/aktuell/gesellschaft/karin-kneissl-russland-half-beim-umzug-von-oesterreichs-ex-aussenministerin-19171571.html

Ta asus juhtima Peterburi ülikooli juures tegutsevat mõttekoda GORKI (Geo-Political Observatory for Russia's Key Issues), millise nime autorlus kuulub talle."Putiniga pulmas tantsinud endine Austria välisminister kolis Venemaale" ERR, 13. september 2023 "Siiani pole ma oma lähiümbruses mingit repressiooni näinud," ütles ta detsembris 2023 BBC-le antud intervjuus. "Saan siin töötada omamoodi akadeemilises vabaduses, millest hakkasin puudust tundma juba siis, kui õpetasin veel erinevates Euroopa Liidu ülikoolides." Rääkides Venemaa president Vladimir Putinist: "Ta on kõige intelligentsem härrasmees, fookusega härrasmehele – ja ma olen kohanud vähe selliseid. Selles mõttes, mida Jane Austen kirjutas teoses "Uhkus ja eelarvamus" saavutatud härrasmehe kohta, vastab ta sellele standardile."  Avaldab Venemaa meedias Putinimeelseid artikleid ja esineb Venemaal toimuvatel konverentsidel Lääne Venemaa poliitikat hukkamõistvate sõnavõttudega.https://www.vedomosti.ru/authors/943903-karin-knaislhttps://spbu.ru/openuniversity/documents/sankcii-simvol-provala-rukovoditel-centra-gorki-spbgu-karin-knaysl-na 

 Isiklikku 
Ta elas kuni abiellumiseni Seibersdorfis Alam-Austrias, kus tal oli talumajapidamine. 18. augustil 2018 abiellus ta ettevõtja Wolfgang Meilingeriga Gamlitzis Leibnitzi ringkonnas Steiermargi liidumaal, Sloveenia piiri lähedal. Nende pulmakülaliseks oli Vladimir Putin, mis pälvis rohkelt tähelepanu."Austria välisminister kaitses Putini pulma kutsumist" ERR, 27. august 2018

Lisaks emakeelele, milleks on saksa keel, valdab ta araabia, inglise, prantsuse ja hispaania keelt; veel on ta võimeline suhtlema heebrea, ungari ja itaalia keeles.

 Viited 

 Välislingid 

 Karin Kneissli koduleht

Kategooria:Austria välisministrid
Kategooria:Viini Ülikooli vilistlased
Kategooria:Sündinud 1965